C 202/28

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 202/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

YHTENÄINEN ASIAKIRJA

”Χοιρομέρι Πιτσιλιάς” (Hiromeri Pitsilias)

EU-nro: PGI-CY-02368 – 15.9.2017

SAN ()SMM (X)

1. Nimi/nimet

”Χοιρομέρι Πιτσιλιάς” (Hiromeri Pitsilias)

2. Jäsenvaltio tai kolmas maa

Kypros

3. Maataloustuotteen tai elintarvikkeen kuvaus

3.1 Tuotelaji

Luokka 1.2. Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Χοιρομέρι Πιτσιλιάς” (Hiromeri Pitsilias) on viinissä marinoitu kypsytetty, kuivattu, suolattu ja savustettu lihavalmiste. Sen valmistuksessa ei käytetä säilöntäaineita (esim. nitraatteja, nitriittejä, polyfosfaatteja), arominvahventeita tai muita lisäaineita. Mitkään Hiromeri Pitsiliasin valmistuksessa käytettävät raaka-aineet eivät sisällä lisäaineita tai säilöntäaineita (esim. nitraatteja ja nitriittejä).

Valmistuksessa käytettävät raaka-aineet ovat

— tuore sian reisi (yksi pala, jossa voi olla vain seuraavat luut: reisiluu, polvilumpio, sääriluu, pohjeluu ja nilkkaluu) terveistä eläimistä, jotka on teurastettu lainsäädännön mukaisesti (joista on laskettu veri kokonaan ja jotka on jäähdytetty välittömästi). Tarjontamuoto on nahaton (lukuun ottamatta kärjestä nilkkaluuhun ulottuvaa aluetta, jossa nahka voidaan säilyttää, jos se ei peitä lihaa). Vastaanotettaessa tarkastetaan väri (luonteenomaisesti vaalea punainen), haju (hyvä), sisäinen lämpötila (0 – 7 °C) ja pH-arvo (5,3–6),

— kuiva punaviini viinitarhoilta, joilla viljellään paikallista Mavro-lajiketta ja mahdollisesti myös Maratheftiko-lajiketta. Viiniä vastaanotettaessa tarkastetaan aromi (lajikkeelle ominainen), alkoholipitoisuus (12–15 %) ja sokeripitoisuus (alle 4 g/l),

— karkea suola (merisuola),

— vaihtoehtoisesti korianterimurska (Coriandrum sativum).

Hiromeri Pitsiliasin ominaisuudet ovat seuraavat:

Fyysiset ominaisuudet

Muoto: päärynänmuotoinen (tavallisesti valmistamiseen käytetään koko kinkku) ja yhdeltä puolelta puristettu (litistetty)

Paino: 3–5 kg

Aistinvaraiset ominaisuudet

Väri: Väri vaihtelee voimakkaan tummasta punaisesta mustaan ulkopuolella ja punaisesta violettiin sisäpuolella. Siitä voidaan erottaa vaaleita viiruja (lihassyitä).

Maku: Suolainen ja savumainen maku, jota vahvistaa valmistukseen käytetyn viinin ja korianterin (jos sitä on lisätty) maku

Tuoksu: Ominainen viinille, savulle ja korianterille (jos sitä on käytetty)

Koostumus: Tiivis, yhtenäinen, lihassyyt niin tiukasti yhdessä, etteivät ne erotu toisistaan, pureskeltaessa kiinteä

Kemialliset ominaisuudet

Kosteuspitoisuus: 40–55 prosenttia

Natriumkloridia: 5–10 prosenttia

Hiromeri Pitsilias tarjotaan kulutukseen kokonaisena (luullisena tai luuttomana) tai viipaloituna. Hiromeri Pitsilias voidaan myös saattaa markkinoille tuotantoprosessissa muodostuvan ulkokuoren kanssa tai ilman sitä. Tuote voidaan myydä pakattuna tai pakkaamattomana.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Hiromeri Pitsiliasin valmistuksessa käytettävä punaviini tuotetaan yksilöidyllä maantieteellisellä alueella viinitarhoilla, joilla viljellään alueen merkittävintä paikallista Mavro-lajiketta. Nämä viinitarhat sijaitsevat Pitsilian alueella (viinejä, joilla on tarkistettu alkuperänimitys), ja niillä viljellään mahdollisesti myös Maratheftiko (Vamvakada) -lajiketta.

Pitsilian alueelle ovat tunnusomaisia erityinen maaperän morfologia ja laatu sekä viininvalmistuksessa käytettävien rypäleiden viljelyyn suotuisat ominaisuudet, kuten korkeus, karu ja jyrkkä maasto, kulunut vulkaaninen maaperä sekä sateettomuus rypäleiden kypsymisen aikaan. Kaikki nämä Pitsilian alueen ilmastoon liittyvät ja morfologiset erityisominaisuudet saavat aikaan alueen viinille erityiset aistinvaraiset ja laatuun liittyvät ominaispiirteet, jotka siirtyvät Hiromeri Pitsiliasiin ja vaikuttavat sen aistinvaraiseen luonteeseen, koska tuotantoprosessin merkittävä osa on viiniin upottaminen.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Hiromeri Pitsiliasin valmistus yksilöidyllä maantieteellisellä alueella sisältää seuraavat vaiheet: kaikkien tarpeettomien osien poistaminen (tarvittaessa), kuivasuolaus 5–7 päivän ajan, liottaminen kuivassa punaviinissä vähintään kaksi viikkoa, savustus vähintään kuukauden ajan, puristus, lisäkuivaus kypsyttämössä ja korianterin lisääminen (tarvittaessa). On mahdollista toteuttaa vain savustusvaihe tai yhdistää savustus aikaan kypsyttämössä, mutta molemmissa tapauksissa tämän jakson on oltava vähintään kaksi ja puoli kuukautta. Lisäksi tuottajien on poistettava pintakuori (joka muodostuu tuotantoprosessissa) sekä muut Hiromeri Pitsiliasin ei-toivotut osat itse yksilöidyllä maantieteellisellä alueella, jotta tuotteen fyysiset ominaisuudet eivät muutu.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tarjontamuodosta (pakattuna vai pakkaamattomana, kokonaisena vai viipaloituna) riippumatta tuotteessa on oltava asianmukainen merkintä, jossa ilmoitetaan sen laitoksen rekisteröity nimi ja tiedot, jossa tuote on valmistettu ja/tai viipaloitu ja pakattu (jos viipalointia ja pakkaamista ei tehdä tuotantolaitoksessa).

4. Maantieteellisen alueen tarkka rajaus

Yksilöity maantieteellinen alue, Pitsilia, tunnetaan vuoristoisuudestaan. Siellä on vähintään 700 metrin korkeudella olevia alueita, jotka kuuluvat hallinnollisesti seuraaviin paikkakuntiin:

Nikosian alue: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikosia), Pale Hori, Platanistasa, Polystypos, Saranti, Spilia, Farmakas, Fikardou, Fterikoudi ja Kambi

Larnakan alue: Odou

Limassolin alue: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra ja Chandria.

5. Yhteys maantieteelliseen alueeseen

Nimen ”Χοιρομέρι Πιτσιλιάς” (Hiromeri Pitsilias) rekisteröintihakemus perustuu tuotteen fyysisiin, kemiallisiin ja aistinvaraisiin ominaisuuksiin, jotka ovat kehittyneet ja säilyneet sellaisen tuotantoprosessin tuloksena, joka ei edellytä lisäaineiden tai muiden täydentävien aineiden käyttöä.

Hiromeri Pitsiliasin ominaisuudet ovat tulosta tuottajien osaamisesta, joka liittyy erityisesti seuraaviin tekijöihin:

Kinkun pohja pyöristetään (tarvittaessa) poistamalla ylimääräiset osat, jotta suola imeytyy tasaisesti ja koko tuote voidaan happamoittaa ja savustaa yhtenäisesti.

Aika, jonka kinkku on suolassa, ja käytettävän suolan määrä vaihtelevat hieman koon mukaan. Suuremmat kinkut jätetään suolaan pidemmäksi aikaa ja niihin käytetään hieman enemmän suolaa, jotta suola saadaan imeytymään luuhun saakka ja lopputuotteen mausta tulee toivotunlainen.

Hiromeri Pitsiliasille luonteenomaiseen voimakkaaseen viinimäiseen tuoksuun ja makuun sekä sisäosan väriin vaikuttavat tarkoituksenmukaisen kuivan punaviinin (aromin ja kemiallisten ominaispiirteiden osalta) valinta viinitarhoilta, joilla viljellään alueen merkittävintä (noin 80 prosenttia viininviljelyyn käytettävästä pinta-alasta) paikallista Mavro-lajiketta ja joilla mahdollisesti viljellään myös punaista Maratheftiko-lajiketta, sekä aika, joka lihaa liotetaan viiniin upotettuna.

Savustus ja puristus ovat ratkaisevan tärkeitä vaiheita Hiromeri Pitsiliasin valmistuksessa ja tärkeitä tekijöitä tuottajien osaamisessa. Savustuksesta saadaan ulkoväri ja savuinen maku ja tuoksu muuttamatta viinin ja korianterin (jota voidaan lisätä) makua ja hajua, jotka on saatu tuotannon aiemmissa vaiheissa. Kylmäsavustusprosessi on mieto ja asteittainen. Tulen voimakkuus, tuotteen etäisyys tuleen ja savustamisen kesto riippuvat myös säästä. Kesäkuukausina tulta ei polteta kovin voimakkaana, ja tuotteen toivottu kosteusaste saavutetaan lyhyemmässä ajassa.

Savustuksen ja puristuksen vuorottelulla voidaan muokata kinkkua, sen kosteuspitoisuutta ja koostumusta ja estää kaikki heikkeneminen. Puristusten määrä määräytyy kinkun koon ja sääolosuhteiden mukaan. Isoja kinkkuja on puristettava useammin. Kesällä tuotteen valmistaminen edellyttää tavallisesti vähemmän puristuksia korkeiden lämpötilojen vuoksi.

Jos tuotteen sisäosan värin ja koostumuksen ei katsota savustuksen jälkeen olevan toivottuja, tuottaja panee kinkun varjoisaan ja tuuletettuun tilaan kypsymään, jotta se saa toivotut ominaisuudet. Lopputuotteen koostumuksen on oltava sellainen, että jokainen viipale on yhtenäinen ja tiivis eikä löyhärakenteinen.

Pitsilian alueen ilmastolle ovat ominaisia viileät kuivat kesät ja leudot talvet. Tämä on yhdessä melko karun rinnemaan kanssa auttanut kehittämään prosessin, jossa lihajalosteita voidaan valmistaa ja säilyttää ulkoilmassa. Sen ansiosta perheiden käytettävissä on ollut lihaa ympäri vuoden tarvitsematta säilyttää sitä ihrassa (kuten muilla alueilla). Asiantuntemus näiden tuotteiden tuottamisesta on siirtynyt samanlaisena sukupolvelta toiselle. Pitsilian alueen tuottajat käyttävät edelleen tätä osaamista nykyaikaisissa tiloissaan.

Pitsilian alueen maaperä ja ilmasto ovat myös aina vaikuttaneet siihen, että rypäleitä tuotetaan vähemmän kuin muilla alueilla ja niiden mehussa on enemmän polyfenoleja. Muun tuotantoon liittyvän osaamisen ohella Hiromeri Pitsiliasin tuottajat ovat perineet myös erinomaisen mustan viinin, johon N. Ierides viittaa (1903: Kyproksen lyhyt historia). Tämä vahvistaa entisestään yhteyttä tuotteen ja alueen välillä ja antaa tuotteelle paikalliselle Mavro-viinille ominaisen voimakkaan tuoksun ja maun.

Hiromeri Pitsiliasin ominaispiirteet ovat tulosta tuottajien osaamisesta ja alueen viinin käytöstä. Juuri siksi tuote onkin saanut maineen yhtenä Kyproksen ylellisimmistä ruokahalun herättäjistä (meze). Tästä kertoo P. Xioutasin vuoden 1978 teos: Kypriaki Laografia ton Zóon (Eläimet Kyproksen kansanperinteessä). Historiallisessa lähteessä N. Patapiou ja C. Lazarou, 2013: ”Hiromeri: A Specialty Ham of Cyprus – Historical Evidence, Culinary and Cultural Perspectives” mainitaan, että Hiromeri Pitsiliasia vietiin Syyriaan jo 1700-luvulla.

Pitsilian lihajalosteet, muun muassa Hiromeri Pitsilias, ovat erittäin tiiviissä yhteydessä alueeseen, joten kaikissa matkailutietoa sisältävissä julkaisuissa ja/tai verkkosivustoissa viitataan erityisesti niihin. Pitsilian alueen lihajalosteet, tietysti myös Hiromeri Pitsilias, on mainittu erityisesti myös Kyproksen ruokakulttuuriin liittyvissä julkaisuissa, esimerkiksi maatalous-, luonnonvara- ja ympäristöministeriön vuoden 2011 julkaisussa Gastronomikos Chartis tis Kyprou (Kyproksen ruokakartta), Florentia Kithraiotoun vuoden 2009 julkaisussa Trofi: aformi schesis (Ruoka: suhteen perusta) ja F. Evangelatoun julkaisussa Xechasmenes nostimies tou Kypriakou Choriou (Kyproslaisen kylän unohdetut maut).

Tuote-eritelmän julkaisutiedot:

(tämän asetuksen 6 artiklan 1 kohdan toinen alakohta)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) EUVL L 343, 14.12.2012, s. 1.